Siden sidst i KKK

Med standerstrygning lige om hjørnet, d. 28.10, er det tid til at opsummere alle de skønne aktiviteter, der har fundet sted i klubben siden sidst. Sæsonen har været fyldt med spændende begivenheder, gode ture og en masse glade roere på fjorden.

Rokort vidner om en aktiv klub, hvor kajakker siden standerhejsning er stævnet ud fra klubben ca. 2735 gange og der er sammenlagt roet omkring 39.196! km. Distancemæssigt kan det sammenlignes med at ro ud fra Kolding og så tage en tur rundt om det afrikanske kontinent med en afstikker rundt om de britiske øer på hjemvejen. Så hvis man kan melde sig til en ro-stafet rundt om Afrika, kan KKK snildt være med der!

Sommer-sæsonen kom godt fra start med god deltagelse af klubbens medlemmer. Der blev gjort rent og repareret og spist lækkert smørrebrød. Dagen blev afsluttet med en velplanlagt fest.

I løbet af sæsonen har der været skønne ture rundt omkring i det danske farvand. Der har været en tur til Bornholm, en tur Årø rundt og en hyggelig aftentur til Brandsø. I uge 28 gik turen til det sydfynske øhav. Der har været overnatning på Fænø kalv med friskstegte pandekager og der har været en tur til vest bøjen i Lillebælt for at mindes Pawel på årsdagen for hans askespredning.

Tirsdagsspiserne har været på sommertur. En hyggelig overnatningstur i det lokale farvand, som vejrguderne dog besluttede sig for at forkorte en smule.

De nævnte ture er alle ture, der har haft tilmelding på klubmodul og er arrangeret af en turleder. På Facebook siden inviteres der sommetider til spontane arrangementer bl.a. tur til Romsø og der har været flere invitationer til teknik, rul og leg ved Rebæk, en af gangene med grillhygge som afslutning – en noget nær perfekt kombination. Ture opslået på Facebook er ikke nødvendigvis med turleder. Hvis du er i tvivl om, hvorvidt det er en tur for dig, så spørg! Der er gode oplevelser at hente her også.

Jørn, Kirsten, Rikke B., Rikke G., Anni, Bent og Poul Henning har taget sig godt af de nye roere i denne sæson. I april blev det første hold kursister frigivet. En sej flok, der trodsede det kolde vand. Begynderhold 2 blev efter kyndig træning frigivet i maj og hold 3 fulgte trop i august. Efterfølgende er de nye roere ansvarlige for mange kilometer på rokort.

I Juni blev der afholdt instruktør 1 kursus. Prøven blev bestået med glamour af deltagere fra Esbjerg og af vores egne lokale helte, Rikke Gurgel og Peter Andersen. De frivillige prøvekaniner fra KKK blev på bedste vis reddet af instruktør-aspiranterne og er siden spottet i god behold på fjorden. Alt i alt en succes!

I august, da sommerferien var slut og vejret derfor igen lignede sommer, blev der afholdt et overgangskursus fra hav- til turkajak. Et velplanlagt kursus med tålmodige instruktører. En del af kursisterne gennemførte begge kursusaftener og er nu flittige brugere af turkajakkerne. Der er ganske rigtigt forskelle mellem hav- og turkajak, men der er helt sikkert også fællestræk, for eksempel glæden ved en god tur på vandet, godt selskab og en god kop kaffe til at runde turen af med.

I uddannelsescenter regi har der været afholdt ipp3 kursus og prøve. I år med deltagere fra 4 forskellige klubber. På ipp3 kurset har Poul Henning været hjælpeinstruktør.

Igen i år har der været afholdt et instruktør 2 kursus med Anni som instruktør og igen med hjælp fra frivillige kaniner fra både KKK og andre klubber. Herudover har Anni i september afholdt en instruktør 2 prøve, hvor Bent Nissen bestod og nu er ny instruktør 2 i klubben. Tillykke!
Hvis du går og drømmer om at blive instruktør, så tag endelig fat i én af de nuværende instruktører, så det kan komme med i det kommende budget 2024.

Her i oktober har der været afholdt DM i surfkajak i Cold Hawaii – Klitmøller. En lille flok seje roere fra KKK deltog og det blev til en 4. plads til Laurits Jørgensen, som i løbet af et halvårs tid er gået fra begynderkursus til vesterhavsbølger og 4. plads i DM. Sejt!

KKK’s unge roere har haft succes på konkurrenceniveau, med deltagelse i regattaer og træningslejre både i Danmark. Tillykke til Gustav Skau Toftgaard med udtagelsen til VM i Auronzo di Cadore, hvor Gustav og hans makker vandt B-finalen og blev nr. 10 i verden. Derudover er de blevet udtaget til U18 europamesterskaberne i sprint. Træningen til konkurrencerne foregår for størstedelen i Vejle. Det er svært at hamle op med kraftcenteret i Vejle – specielt, når der i KKK ikke er en træner til ungdomsholdet.

Tværklubssamarbejde i de syddanske DKF klubber er et godt tilbud til KKK medlemmer. Det er en god mulighed for at komme ud på nyt vand og ro afsted sammen med kajakroere, der kender områderne. Ligeledes tilbyder KKK, at man kan komme med på tur herfra. Der har været tilbudt forskellige ture i løbet af sæsonen. I foråret åbnede Varde kajakklub for, at man kunne komme med en tur på Varde å, kajakklubben Strømmen inviterede til en tur Fænø rundt. Esbjerg kajakklub inviterede til en tur til Skallingen og Sønderborg kajakklub har inviteret til en tur kombineret med foredrag på Nydambåden og lækker grillmad. Haderslev udbød en tur ud igennem Haderslev fjord med efterfølgende socialt samvær i Det blå foreningshus i Haderslev. Man behøver ikke nødvendigvis at være turleder for at samle en flok og tage med på sådan en tur.

Tværklubsamarbejdet er udvidet med yderligere 2 klubber, og næste møde bliver i KKK i uge 43, hvor Dansk Kano og Kajak forbund deltager med direktøren Christian Jacobsen samt uddannelsesansvarlige Morten Ib Juul Madsen. Temaet bliver uddannelsesstrategi og frivilligt arbejde i klubberne.

I foråret blev der bevilliget midler til at oprette et hold for personer med fysiske og psykiske udfordringer. Peter, Bent og Thomas er kræfterne bag projektet. Det gav gode oplevelser på vandet for deltagerne i foråret og projektet kørte videre efter sommerferien. Det har været en fornøjelse at følge på sidelinjen. De unge har mødt talstærkt frem til træning, og det har været med højt humør og masser af gå-på-mod. Projektet har i år har været fuldt økonomisk dækket af midler fra DGI og DIFs foreningspulje og det bliver en fornøjelse at følge det fremover og spændende at høre, hvilke erfaringer, der er gjort på området. Hvis det kan gøre en forskel, er det jo fantastisk.

Klubbens kajakker bliver flittigt brugt og selvom der bliver passet på dem, skal de af og til en tur til kajaksmeden. Det er dejligt, at der er KKK’ere, der tager sig af det og deltager i reparations-workshops for at holde kajakkerne godt sejlende. Tak for det!

Turkajakkerne er blevet gennemgået og det kan konstateres, at der i klubbens bådshal findes gode og knap så gode turkajakker

I løbet af sæsonen har medlemmer repræsenteret KKK ved Q-camp og der har været KKK-roere rundt ved fjernere kyster i Island og Norge med henblik på evt. tilbageerobring. Spændende og inspirerende at høre om disse ture.

Ting, der har været i udu og er blevet repareret af frivillige hænder: Dørlåse, udendørs lys, flydebro og diverse små reparationer. Gulvet i køkkenet minder i hjørnerne mere om en trampolin end et køkkengulv. Der er igangsat en plan for at få det fikset. Rokort er blevet opdateret. Og færdiggørelsen af det udvidede motionsrum begynder at tage form.

De gule bøjer afskærer stadig muligheden for en kystnær tur til Rebæk.  De indikerer, at der er placeret forskellige tekniske anlæg under vandoverfladen og der bliver foretaget forskellige undersøgelser. Så både for at forebygge ulykker, hvor man påsejler disse ting, eller kommer til at ødelægge tingene, blev der udstedt et adgangsforbud i hele området i første omgang fra maj til nu her i oktober.

De tilbagevendende ugentlige aktiviteter i KKK er: Ro en tur med De Vandtro tirsdag formiddag. Tirsdag klokken 19.30 er der fællesspisning med skiftende kokke og hyggeligt samvær. Tidspunktet indbyder til, at man kan nå en tur på vandet inden aftensmad. Om onsdagen klokken 17.30 stævner onsdagsroerne ud fra KKK.

Med efterår og vinterens snarlige komme kigger vi ind i en mere stille sæson på fjorden. Sejl- og motorbådene går på land og hviler sig vinteren over. Våd/tørdragterne skal findes frem og der skal lys på vesten, når man ror ud i den mørke vinteraften.

Tjek klubmodul for events. Nadja er tilbage med yoga hver torsdag eftermiddag kl. 17.00 og der ligger ture for både begyndere og øvede og kurser, hvor man kan finpudse teknikken.

Bestyrelsen d.d.:

Anni – formand

Lene – kasserer

Jens - bestyrelsesmedlem

Catharina – bestyrelsesmedlem

Anne Marie – bestyrelsesmedlem

Anders – bestyrelsesmedlem

Susanne – bestyrelsesmedlem

Det var ordene. God vintersæson til alle. Vi ses på vandet.

Kh Bestyrelsen